Document ID: 32008D0036

ΑΠΌΦΑΣΗ ΤΗΣ ΕΠΙΤΡΟΠΉΣ
της 10ης Ιανουαρίου 2008
για την έγκριση της διάθεσης στην αγορά ροφημάτων ρυζιού με προσθήκη φυτοστερολών/φυτοστανολών ως νέων τροφίμων σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου
[κοινοποιηθείσα υπό τον αριθμό Ε(2008) 6]
(Τα κείμενα στη φινλανδική και σουηδική γλώσσα είναι τα μόνα αυθεντικά)
(2008/36/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου, της 27ης Ιανουαρίου 1997, σχετικά με τα νέα τρόφιμα και τα νέα συστατικά τροφίμων (1), και ιδίως το άρθρο 7,
Εκτιμώντας τα ακόλουθα:
(1)
Στις 12 Οκτωβρίου 2004 η εταιρεία Teriaka Ltd. Paulig Group υπέβαλε στις αρμόδιες αρχές της Φινλανδίας αίτημα για τη διάθεση στην αγορά ροφημάτων ρυζιού με προσθήκη φυτοστερολών ως νέων τροφίμων ή νέων συστατικών τροφίμων.
(2)
Στις 12 Ιανουαρίου 2005 ο αρμόδιος οργανισμός αξιολόγησης τροφίμων της Φινλανδίας εξέδωσε την αρχική του έκθεση αξιολόγησης. Με την εν λόγω έκθεση κατέληξε στο συμπέρασμα ότι τα ροφήματα ρυζιού με προσθήκη φυτοστερολών είναι ασφαλή για κατανάλωση από τον άνθρωπο.
(3)
Η Επιτροπή διαβίβασε την αρχική έκθεση αξιολόγησης σε όλα τα κράτη μέλη στις 31 Ιανουαρίου 2005.
(4)
Εντός της προθεσμίας εξήντα ημερών που προβλέπεται στο άρθρο 6 παράγραφος 4 του κανονισμού (ΕΚ) αριθ. 258/97 διατυπώθηκαν αιτιολογημένες αντιρρήσεις για την εμπορία του προϊόντος δυνάμει της εν λόγω διάταξης.
(5)
Κατά συνέπεια, στις 28 Οκτωβρίου 2005 ζητήθηκε η γνώμη της Ευρωπαϊκής Αρχής για την Ασφάλεια των Τροφίμων (ΕΑΑΤ).
(6)
Στις 15 Φεβρουαρίου 2006 η ΕΑΑΤ ενέκρινε τη «δήλωση της επιστημονικής ομάδας για τα διαιτητικά προϊόντα, τη διατροφή και τις αλλεργίες κατόπιν αιτήματος της Επιτροπής σχετικά με τα ροφήματα ρυζιού με την προσθήκη φυτοστερολών ως νέων τροφίμων».
(7)
Στη δήλωσή της η ομάδα κατέληξε στο συμπέρασμα ότι δεν δικαιολογείται η άποψη ότι η λήψη ροφημάτων ρυζιού με την προσθήκη φυτοστερολών/φυτοστανολών θα αυξήσει τον κίνδυνο υπερκατανάλωσης φυτοστερολών.
(8)
Βάσει της επιστημονικής αξιολόγησης διαπιστώθηκε ότι τα ροφήματα ρυζιού με προσθήκη φυτοστερολών/φυτοστανολών συμμορφώνονται με τα κριτήρια που καθορίζονται στο άρθρο 3 παράγραφος 1 του κανονισμού (ΕΚ) αριθ. 258/97.
(9)
Ο κανονισμός (ΕΚ) αριθ. 608/2004 της Επιτροπής, της 31ης Μαρτίου 2004, για τη σήμανση των τροφίμων και των συστατικών τροφίμων με προσθήκη φυτοστερολών, φυτοστερολεστέρων, φυτοστανολών ή φυτοστανολεστέρων (2) εξασφαλίζει ότι οι καταναλωτές λαμβάνουν τις αναγκαίες πληροφορίες προκειμένου να αποφύγουν την υπερβολική πρόσληψη πρόσθετων φυτοστερολών.
(10)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα ροφήματα ρυζιού με προσθήκη φυτοστερολών/φυτοστανολών, όπως αναφέρονται στο παράρτημα, επιτρέπεται να διατεθούν στην αγορά της Κοινότητας ως νέο τρόφιμο.
Άρθρο 2
1. Τα ροφήματα ρυζιού που αναφέρονται στο άρθρο 1 παρουσιάζονται κατά τρόπο ώστε να μπορούν εύκολα να διαιρεθούν σε μερίδες που περιέχουν πρόσθετες φυτοστερόλες/φυτοστανόλες σε ποσότητα είτε 3 g κατ’ ανώτατο όριο (στην περίπτωση μιας μερίδας ανά ημέρα) είτε 1 g κατ’ ανώτατο όριο (στην περίπτωση τριών μερίδων ανά ημέρα).
2. Η ποσότητα φυτοστερολών/φυτοστανολών που έχει προστεθεί σε ένα περιέκτη ροφήματος ρυζιού δεν υπερβαίνει τα 3 g.
Άρθρο 3
Η παρούσα απόφαση απευθύνεται στην εταιρεία Teriaka Ltd., Siirakuja 3, 01490 Vantaa, Φινλανδία.
Βρυξέλλες, 10 Ιανουαρίου 2008.

Labels: 0
3
17